《潭州东明石观音赞》
宋代·释德洪

大悲智光本无碍，于一切处常发现。岂特夜半瓦砾间，始复烂然上霄汉。

此邦众生共胜业，时节成熟故如是。譬如日月行虚空，水无秽洁皆照临。

灰沙若沉波自寒，圜影于中迥殊特。稽首妙智光世音，是娑婆界真教体。

应机而现为说法，信心起处说法竟。我今见境得成就，亦同音闻获圆通。

六根迟速虽不齐，要是一精明所现。我知暗相不能昏，与彼心精遗闻处。

众尘隔越妄分别，常真实中无是事。死生之变尚不改，岂有根尘乃能蔽。

愿令持此妙法门，于此刹土为佛事。一切声色热恼中，与众生作清凉处。

皈命救世大悲者，愿赐威光加被我。令我获无作妙力，令我亦名无所畏。

令我具无碍辩才，令我入一切种智。我及一切诸有情，皆如观音得自在。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。